BDMS ระยะยาวปัจจัยบวกเพียบแนะนำซื้อเป้าหมาย 24.70 บาท
BDMS ระยะยาวปัจจัยบวกเพียบแนะซื้อเป้าหมาย 24.70 บาท
25 ก.ย. 2560

บล.ซีไอเอ็มบี ระบุในบทวิเคราะห์วันนี้(25 ก.ย.) ว่า บริษัท กรุงเทพดุสิตเวชการ จำกัด(มหาชน) หรือ BDMS งบลงทุนจะลดลงหลังจบโครงการ Wellness Clinic ขณะที่ผู้ป่วยชาวต่างชาติเข้ามาใช้บริการเพิ่มขึ้นและคาดว่าบริษัทจะมีกำไรปกติเติบโตดีในอัตรา 3% เทียบช่วงเดียวกันของปีก่อน และ 43% เทียบไตรมาสก่อนหน้าในไตรมาส 3/60
BDMS จะเปิดคลินิกผู้ป่วยนอกของ Wellness Clinic ในเดือนพ.ย.นี้ ตามด้วยคลินิกผู้ป่วยในในครึ่งแรกปีหน้า นอกจากนี้ยังมีแผนเปิดโรงพยาบาลใหม่สองแห่งในปี 61 และอีกสามแห่งในปี 62 จึงเชื่อว่าวงจรงบลงทุนสูงของบริษัทใกล้จะสิ้นสุด
บริษัทมีแผนจะปรับปรุงโรงพยาบาลเป็นศูนย์ความเป็นเลิศด้านสุขภาพและเน้นบริการด้านการป้องกันโรคและดูแลรักษาสุขภาพมากขึ้น คงคำแนะนำ”ซื้อ”แต่ราคาเป้าหมายสูงขึ้นหลังเลื่อนปีฐานเป็นปี FY19 ที่ P/E 39x จากเดิม 38x แต่ยังคงเท่ากับ +0.5SD ของค่าเฉลี่ยห้าปี แนะนำ”ซื้อ”ราคาเป้าหมาย 24.70 บาท/หุ้น